Russu ta’ 28 sena li jgħix il-Litwanja, Dmitrijus Zdorovcevas, ġie kundannat ħames snin ħabs u mmultat €23,000, wara li ammetta minflok għadda ġuri li ftiehem ma’ terzi persuni biex jimporta d-droga eroina, għal skop ta’ traffikar. Ir-Russu, kien inqabad l-ajruport internazzjonali fil-11 ta’ April, tal-2011 wara li kien wasal fuq titjira minn Brussel. Quddiem l-Imħallef Antonio Mizzi, huwa ammetta wkoll li assoċja ruħu ma’ persuni oħra għal skop ta’ traffikar tal-kalmant benzodiazepine, trab li nstab f’qiegħ falz tal-bagalja tiegħu. Huwa ammetta wkoll li mporta dan il-kalmant, li għaddieh lil persuni oħra u li kien fil-pusses tiegħu. Il-Qorti filwaqt li kkunsidrat il-fatt li r-Russu ammetta minflok għadda ġuri, ordnat il-konfiska favur il-Gvern tal-oġġetti kollha li dwarhom sar ir-reat u l-konfiska ta’ kull flejjes jew propjetà mobbli jew immobbli oħra tal-ħati.